b'\n_START_ARTICLE_\nOkeanijos virtuv\xc4\x97\n_START_SECTION_\nProduktai\n_START_PARAGRAPH_\nDauguma Okeanijos kult\xc5\xabrini\xc5\xb3 augal\xc5\xb3 atkeliavo i\xc5\xa1 Pietry\xc4\x8di\xc5\xb3 Azijos, kur buvo prijaukinta daugyb\xc4\x97 kult\xc5\xabr\xc5\xb3. Juos ne\xc5\xa1\xc4\x97si malajai-polinezie\xc4\x8diai, per t\xc5\xabkstantme\xc4\x8dius kolonizuodami Ramiojo vandenyno salas.\n_START_SECTION_\nL\xc4\x85steliena\n_START_PARAGRAPH_\nOkeanijos mityboje vartojami keli l\xc4\x85stelienos ir angliavandeni\xc5\xb3 \xc5\xa1altiniai. Polinezijoje ypa\xc4\x8d paplitusi valgomoji kolokazija, kurios \xc5\xa1akniagumbiai gali b\xc5\xabti kepami, verdami ar tro\xc5\xa1kinami garuose po\xc5\xbeemin\xc4\x97se krosnyse (vadinamose umu). Svarbus produktas yra kolokazijos ko\xc5\xa1\xc4\x97, Havajuose vadinama poi._NEWLINE_Kiti svarb\xc5\xabs angliavandeni\xc5\xb3 \xc5\xa1altiniai yra bananas (da\xc5\xbenai naudojamas kaip dar\xc5\xbeov\xc4\x97), azijinis jamsas (Dioscorea alata, da\xc5\xbeniausiai vadinama uhi / ufi). Duonmedis taip pat yra pla\xc4\x8diai paplit\xc4\x99s Okeanijos virtuv\xc4\x97je. Pagaminti jo vaisiai primena duon\xc4\x85. Kartais jie ilgai fermentuojami, siekiant vaisius i\xc5\xa1saugoti ilg\xc4\x85 laik\xc4\x85, kadangi j\xc5\xb3 gavyba yra sezonin\xc4\x97._NEWLINE_Sald\xc5\xbeioji bulv\xc4\x97, paplitusi rytin\xc4\x97je Okeanijos dalyje, grei\xc4\x8diausiai yra kilusi i\xc5\xa1 Amerikos, su kuria senov\xc4\x97s polinezie\xc4\x8diai grei\xc4\x8diausiai palaik\xc4\x97 kontaktus.\n_START_SECTION_\nRiebalai\n_START_PARAGRAPH_\nKaip svarbus riebal\xc5\xb3 \xc5\xa1altinis visame regione vartotas rie\xc5\xa1utas Aleurites moluccana.\n_START_SECTION_\nBaltymai\n_START_PARAGRAPH_\nKeliautoj\xc5\xb3 tautos Okeanijoje da\xc5\xbeniausiai su savimi gabendavosi dviej\xc5\xb3 r\xc5\xab\xc5\xa1i\xc5\xb3 gyv\xc5\xabnus, kuri\xc5\xb3 abeji naudojami maistui\xc2\xa0\xe2\x80\x93 kiaules ir \xc5\xa1unis. Kiaul\xc4\x97s tradici\xc5\xa1kai naudojamos pirmiausia ritualiniais tikslais, o po to valgomos. Kai kuriose salose, pvz., Naujojoje Zelandijoje, buvo med\xc5\xbeiojami vietos gyv\xc5\xabnai ir neskraidantys pauk\xc5\xa1\xc4\x8diai (moa)._NEWLINE_Did\xc5\xbeiul\xc4\x97 j\xc5\xabros gyv\xc5\xabn\xc5\xb3 \xc4\xafvairov\xc4\x97. Nuo seno vartojama \xc4\xafvairi \xc5\xbeuvis (daug jos nuodingos), moliuskai, krevet\xc4\x97s._NEWLINE_Vietin\xc4\x97 ank\xc5\xa1tin\xc4\x97 kult\xc5\xabra, prijaukinta Melanezijoje yra Psophocarpus tetragonolobus, yra universali, kadangi jos ank\xc5\xa1tys yra naudojamos kaip riebal\xc5\xb3 \xc5\xa1altinis, \xc5\xa1aknys\xc2\xa0\xe2\x80\x93 kaip \xc5\xa1akniavaisiai, o lapai\xc2\xa0\xe2\x80\x93 kaip salotos.\n_START_SECTION_\nVaisiai ir dar\xc5\xbeov\xc4\x97s\n_START_PARAGRAPH_\nOkeanijos virtuv\xc4\x97 vartoja labai daug lap\xc5\xb3 r\xc5\xab\xc5\xa1i\xc5\xb3. Lapai naudojami susukti maistui gaminimo procese. Po to jie b\xc5\xabna i\xc5\xa1metami arba suvalgomi. Tarp svarbiausi\xc5\xb3 lap\xc5\xb3 yra taro bulvi\xc5\xb3 lapai, banan\xc5\xb3 lapai, ti augalo lapai ir pan._NEWLINE_Kita svarbi dar\xc5\xbeov\xc4\x97 yra Cordyline fruticosa (vietoje \xc5\xbeinoma kaip ti). Jos sald\xc5\xbeios \xc5\xa1aknys vartojamos maistui.\n_START_SECTION_\nPrieskoniai\n_START_PARAGRAPH_\nOkeanijos prieskoni\xc5\xb3 \xc4\xafvairov\xc4\x97 labai nedidel\xc4\x97. Pagrindinis prieskonis yra druska. Da\xc5\xbenai kaip pagardas naudojamos \xc4\xafvairios j\xc5\xabr\xc5\xbeol\xc4\x97s.\n_START_SECTION_\nPatiekalai\n_START_PARAGRAPH_\nTerminiam apdorojimui Okeanijoje naudojamas specialus \xc4\xaftaisas\xc2\xa0\xe2\x80\x93 po\xc5\xbeemin\xc4\x97 krosnis (umu arba imu). Jame \xc4\xaf duob\xc4\x99 sudedami \xc4\xafkaitinti akmenys, vir\xc5\xa1 kuri\xc5\xb3 dedamas maistas, u\xc5\xbeklojamas dr\xc4\x97gnais lapais ir \xc5\xbeem\xc4\x97mis. Toks gaminimo b\xc5\xabdas Havajuose vadinamas kalua, o Naujojoje Zelandijoje\xc2\xa0\xe2\x80\x93 hangi. \xc5\xa0ioje krosnyje gali b\xc5\xabti gaminamos dar\xc5\xbeov\xc4\x97s, m\xc4\x97sa, j\xc5\xabros produktai, kur jie ir kepa ir tro\xc5\xa1kinasi._NEWLINE_Kitas gaminimo b\xc5\xabdas\xc2\xa0\xe2\x80\x93 kepimas vir\xc5\xa1 kar\xc5\xa1t\xc5\xb3 angli\xc5\xb3. Da\xc5\xbeniausiai taip kepamas i\xc5\xa1darin\xc4\x97tas gyvulys, kuris nu\xc5\xbeudomas pasmaugiant, kad neb\xc5\xabt\xc5\xb3 netenkama kraujo._NEWLINE_Sald\xc5\xbei\xc5\xb3j\xc5\xb3 patiekal\xc5\xb3 ruo\xc5\xa1ime labai pla\xc4\x8diai naudojama li\xc5\xabtp\xc4\x97din\xc4\x97 kar\xc4\x8diuot\xc4\x97 (Tacca leontopetaloides, vietoje \xc5\xbeinoma kaip pia), kilusi i\xc5\xa1 vakar\xc5\xb3 Afrikos, bet prad\xc4\x97ta tikslingai naudoti tik Okeanijoje. I\xc5\xa1 \xc5\xa1io augalo gaunamas krakmolas naudojamas sutir\xc5\xa1tinti \xc4\xafvairius produktus: \xc5\xa1akniavaisi\xc5\xb3 tyres, kokoso pien\xc4\x85, gaminant sald\xc5\xbeius pudingus. Garsiausi toki\xc5\xb3 desert\xc5\xb3 atstovai yra havajieti\xc5\xa1ka haupia ir kt.'